Katharine, Kenti hertsoginna

Katharine, Kenti hertsoginna (Katharine Lucy Mary Windsor, neiupõlvenimega Worsley) (22. veebruar 1933 – 4. september 2025) oli Briti kuningliku perekonna liige, Kenti hertsogi abikaasa. 

Hertsoginna pälvis avalikkuse tähelepanu 1994. aastal, kui astus katoliku usku; nii sai temast esimene avalikult usku vahetanud kuninglikust soost isik pärast 1701. aasta pärilusseadust. 

Ta oli seotud muusikamaailmaga ning on laulnud mitmes kooris. Ta täitis ka iga-aastase Wimbledoni tenniseturniiri autasustaja rolli, mille andis talle tema ämm printsess Marina. 

Oma siira ja sooja olekuga on hertsoginna võitnud endale palju poolehoidjaid. Eraelus oli ta tuntud kui Katharine Kent ning 2002. aastal loobus ta kasutamast Tema Kuningliku Kõrguse tiitlit. Ta on avaldanud soovi, et teda kutsutaks ametlikult nimega Katharine, Kenti hertsoginna; selline viis on tavaliselt omane peeride eksabikaasadele.

 Lapsepõlv ja noorus 
Katharine Lucy Mary Worsley sündis 22. veebruaril 1933 Yorkshire'is William Arthington Worsley ja Joyce Morgani ainsa tütrena. Ta sai hariduse Queen Margareti koolis Yorki lähedal ja Runton Hilli koolis Norfolkis. Koolis õppis ta armastama muusikat ning mängima klaverit, orelit ja viiulit. Hiljem töötas ta mõnda aega Yorki lastekodus ja Londoni lasteaias, misjärel astus Oxfordi ülikooli muusikat õppima.

 Abielu 
8. juunil 1961 abiellus ta prints Edwardiga, kes oli kuningas George V lapselaps ja kuninganna Elizabeth II nõbu. Pärast laulatust sai Katharine'i tiitliks Tema Kuninglik Kõrgus Kenti hertsoginna.

Paaril on kolm last, kes ei kanna kuninglikke tiitleid:
 George Windsor, St. Andrewsi krahv
 Leedi Helen Marina Windsor
 Lord Nicholas Charles Windsor

1977. aastal sündis surnult nende neljas laps. See kaotus viis hertsoginna sügavasse depressiooni, millest ta on ka avalikult rääkinud.

 Katoliiklus 
1994. aastal astus hertsoginna roomakatoliku kiriku liikmeks. See oli tema enda otsus, milleks ka kuninganna nõusoleku andis. Hertsoginna selgitas oma valikut BBC-le antud intervjuus: "Mulle meeldivad juhised ja katoliku kirik pakub juhiseid. Ma olen seda alati oma elus tahtnud. Mulle meeldib teada, mida minult oodatakse. Sa pead minema pühapäeval kirikusse, ja kui sa ei lähe, siis läheb sul kehvasti!"

Kuigi 1701. aasta seadus ütleb, et katoliiklasega abiellumise korral kaotab kuninglikku perekonda kuuluv isik troonipärimisõiguse, ei sätesta seadus sedasama juhul, kui tema abikaasa, kes oli abielludes anglikaan, hiljem katoliiklusse pöördub. Seetõttu ei kaotanud hertsog oma kohta troonipärimisjärjekorras.

 Hilisemad aastad 
Kenti hertsoginna otsustas 2002. aastal loobuda Tema Kuningliku Kõrguse tiitlist ning vähendada enda osalust kuninglikes kohustustes. Sellest ajast alates oli ta tuntud lihtsalt kui Katharine Kent, kuigi tema ametlik tiitel jäi endiselt Tema Kuninglik Kõrgus Kenti hertsoginna.

Ta töötas 13 aastat inkognito muusikaõpetajana Wansbecki algkoolis Hullis, eelistades avalikkuse tähelepanust eemale hoida.

Aastate jooksul on levinud kuulujutud, justkui oleksid hertsoginna ja tema abikaasa, Kenti hertsog, elanud lahus või plaaninud lahutust. Katharine ise on neid väiteid korduvalt eitanud. Samuti on meedias räägitud tema terviseprobleemidest. BBC andmetel kannatas ta kroonilise väsimuse all, samas kui Mail on Sunday on viidanud võimalikele depressioonisümptomitele. Katharine kommenteeris ise neid väiteid, öeldes, et kõik inimesed on mingil määral depressioonis.

 Viited 

 Välislingid 
 Kenti hertsoginna
 BBC: Kenti hertsoginna vahetab usku

Kategooria:Briti kuninglik perekond
Kategooria:Sündinud 1933
Kategooria:Surnud 2025